Ondertekeningsformulier vir Proponente

###### (Acta 1973:346-347)

Ons ondergetekendes, proponente, verklaar opreg en met 'n goeie gewete voor die Here met hierdie ondertekening van ons, dat ons van harte oortuig is en glo dat al die artikels en stukke van die leer wat in die Belydenisskrifte van die Gereformeerde Kerke in Suid-Afrika saamgevat is, in alles ooreenkom met die Woord van God.

Ons verbind ons om hierdie leer ywerig te leer en getrou te verdedig, sowel wanneer ons geroep word om voor die gemeentes op te tree as andersins, sonder om daarteen openlik of heimlik, direk of indirek iets te leer of te skrywe en dat ons alle dwalinge sal teëstaan wat met hierdie leer stry en sal help om dit te weer.

Verder beloof ons, as ons enige beswaar mag hê teen hierdie leer of enige punt daarvan, dat ons hierdie beswaar ter kennis sal bring van die Streeksinode \_\_\_\_\_\_\_\_\_\_\_\_\_\_\_, sodat ons daaroor geoordeel kan word, terwyl ons bereid is om ons gewillig aan die oordeel van die eerwaarde Streeksinode en verder aan die betrokke kerkraad of klassis te onderwerp.

Ons behou egter die reg van appèl as ons miskien deur die uitspraak van die kerkraad, klassis of sinode meen om beswaard te wees. Gedurende die tyd van appèl sal ons ons onderwerp aan die uitspraak en oordeel van die Streeksinode \_\_\_\_\_\_\_\_\_\_\_\_

Desgelyks verklaar ons dat, as die Streeksinode of die genoemde kerklike vergaderings te eniger tyd, weens gewigtige redes, dit nodig mag oordeel om, tot behoud van die eenheid en die suiwerheid van die leer, van ons 'n nadere verklaring oor ons oortuiging oor enige punt van die Gereformeerde belydenis te eis, ons altyd daartoe bereid is.

Dit alles op straf dat, as ons hierteen handel, deur die eerwaarde Streeksinode ons die reg ontneem sal word om voor die gemeente op te tree.